amanoisuno/poet huggingface dataset:
哭趙百微少蓬二首  其二 劉克莊
長君尤歲輩流稀，君直西垣我北扉。襆被本無桑下戀，聯鞍猶記柳邊歸。錦殘尚足邱遲用，斤妙曾看郢客揮。聞卜菟裘殊未定，吳中埋玉是耶非。
夢與尤木石論史感舊七絕句  其一 劉克莊
學士朋來似堵牆，共看老筆出提綱。綉韉張蓋傳呼寵，不比倡優蓄子長。
夢與尤木石論史感舊七絕句  其二 劉克莊
錫山落在暮雲邊，幾載無書寄老仙。公藝九齡余望八，夢商史稿覺悽然。
夢與尤木石論史感舊七絕句  其三 劉克莊
加璧年高公誤矣，免冠髮禿上憐之。懸知黄鵠飛難返，獨恨青牛去稍遲。
夢與尤木石論史感舊七絕句  其四 劉克莊
眼昏漸覺聚螢難，閑殺蘭臺舊史官。縱使青藜重下照，細書如蟻不能看。
夢與尤木石論史感舊七絕句  其五 劉克莊
金榜朱扉此帝居，舊游恍似夢清都。可憐白首充修撰，到了藏山一字無。
夢與尤木石論史感舊七絕句  其六 劉克莊
徑畈山栖謝宦情，竹溪巷處閉柴荆。然藜曾伴劉中壘，起蕝誰招魯兩生。
夢與尤木石論史感舊七絕句  其七 劉克莊
久軒雖貴尚儒癯，商略斯人似蔡謨。給札曾來爲學士，拂衣不愛作司徒。
菊 劉克莊
性遲故故待霜天，珠蕾金苞带露鮮。曾有餐之充雅操，又云飲者享高年。騷留楚客芳菲在，史視胡公糞土然。莫道先生真鼻塞，幽薌常在枕囊邊。
芙蓉 劉克莊
紛紛亭錦映池塘，艷冶姿容淡泊粧。醉去恍疑曾被酒，集來未必可爲裳。有懷絕色真如面，誰改新名作斷腸。只合尊前簪老監，石丁之事太微茫。
送葉制參 劉克莊
聞說秋防急，安危寄閫臣。無心致羔雁，有分上麒麟。氈帽環吾境，綸巾頼此人。晉朝陶庾輩，豈必靠江神。
題方海豐詩卷 劉克莊
詩境高吟太白倫，梧州下筆李潮親。今觀天馬非凡種，肯厭家雞問外人。力大鰲來吞釣餌，心專虱看似車輪。盛年出手追風雅，莫與香奩作後塵。
訓蒙二首  其一 劉克莊
漢魏以前猶古雅，宋齊而下稍淫哇。剪裁貧女機中素，撲賣都人擔上花。括帖不離初學記，管蠡烏覩大方家。世間跛鼈難鞭策，安得龍媒出渥洼。
訓蒙二首  其二 劉克莊
少喜浮名謬激昂，晚溫故讀稍精詳。易全何患乾坤毀，騷在堪爭日月光。漆簡字更經學誤，玉臺體出選詩亡。殘年欲尚鞭吾後，誰道先生已耄荒。
船子和尚遺跡在華亭朱涇之間圭上人即其所誅茅名西亭精舍介竹溪求詩於余寄題三絕  其一 劉克莊
誠和尚昔挂孤帆，圭上人今架小庵。老去身無安頓處，挑包便擬作禪參。
船子和尚遺跡在華亭朱涇之間圭上人即其所誅茅名西亭精舍介竹溪求詩於余寄題三絕  其二 劉克莊
自昔吳僧標致清，經禪之外有詩名。士衡止在東家住，恨不同聽鶴唳聲。
船子和尚遺跡在華亭朱涇之間圭上人即其所誅茅名西亭精舍介竹溪求詩於余寄題三絕  其三 劉克莊
萬頃烟波百尺絲，禪家宗旨有誰知。自嫌固陋如高叟，却爲僧箋把釣詩。
意一元樞稱張君平星術相法小詩將行 劉克莊
雖別號君平，誰知異姓名。嚴惟下簾坐，張乃挈家行。烽火連畿輔，冰霜滯客程。吾窮有詩耳，資汝謁公卿。
久不得池陽書 劉克莊
黑幟游魂尚未還，列城處處受風寒。遥知魯女悲而嘯，深愧龐公遺以安。道遠家人無恙否，時危身世苟全難。何時火伴并鄰里，沽酒刲羊賀木蘭。
挽顧君任倅二首  其一 劉克莊
有酒常相覓，無金尚欲揮。竟騎黄鶴去，誰見素騾飛。華屋俄零露，蓉城果是非。自嫌聞道淺，懷舊忽沾衣。
挽顧君任倅二首  其二 劉克莊
占斷慈恩塔，歸來履道坊。耆英真率社，少尹釣游鄉。子可傳汾曲，甥能述渭陽。如聞無恙日，治塚建祠堂。
又一首 劉克莊
流輩多凋謝，君侯獨典刑。德公耆舊傳，子野老人星。宦路羞由徑，家山預卜塋。何須更封樹，手種萬松青。
記顔六言三首  其一 劉克莊
謗之則喪家狗，譽之則人中龍。華髮去周柱下，深衣立魯門東。
記顔六言三首  其二 劉克莊
坐客驚問誰子，小孫道是吾翁。文章呼延太尉，鬚眉張鎬相公。
記顔六言三首  其三 劉克莊
無空函達元子，有報書絕山公。非牛溪負苓者，即鹿門采藥翁。
贈天台通上人 劉克莊
老倦逢迎揖客稀，上人乃肯顧柴扉。愧無林下茶瓜待，忽有空中杖錫飛。師瘦能吟無本句，吾窮難贈大顛衣。此行不枉觀南海，探得珊瑚滿載歸。
送三趙 劉克莊
聞說金雞下帝傍，徑從楚澤返虞庠。當時只道芻言切，今日徐思欖味長。中壘幾封知有漢，奉天一詔可存唐。却憐依附冰山者，不信雲開見太陽。
次君疇洪卿韻送宗學趙優奏 劉克莊
欲爲乾坤掃積陰，萬言忠憤上穹臨。相嗔平地風波惡，主聖如天雨露深。葛藟尚爲庇根計，戎葵難改向陽心。明時安肯尋斤斧，自古高材出鄧林。
次韻趙優奏良爌投贈二首  其一 劉克莊
不留妄念著胸中，弋者何心更慕鴻。疇昔直前焚戇草，即今殿後著談叢。放言遣興詩瓢滿，野史誅姦筆鉞公。埋骨家山百無恨，聖賢厄蔡更徂東。
次韻趙優奏良爌投贈二首  其二 劉克莊
禿翁無物可將行，在野安能致魯生。曾伏端門攻鬼質，始知中壘是宗英。君如丹鳳鳴尤偉，彼化黄熊罪尚輕。田里誦言仁聖悔，天其或者再昇平。
七十四吟十首  其一 劉克莊
早衰安敢望年高，鏡裏雙眉有白毫。消夜賭棋張畫燭，怯寒添絮入綈袍。百骸受病惟詩健，萬事輸人獨飲豪。梨栗滿山皆碩果，何須海上訪蟠桃。
七十四吟十首  其二 劉克莊
鄰雞呼覺强冠簪，病起屠蘇且淺斟。旋讀生書無記性，冥搜警句有貪心。生慙族老封高尚，死慕先賢謚醉吟。自笑此翁迂闊甚，後千百世待知音。
七十四吟十首  其三 劉克莊
兒縈薄宦女從夫，誰伴龐翁擁地爐。頗憶都嘗煨芋否，肯歸同賣漉籬無。春游捉轡惟宗武，晨起稱觴僅阿奴。一句汝曹牢記取，家山差穩似江湖。
七十四吟十首  其四 劉克莊
萬里當年慕建侯，而今癡坐衲蒙頭。臭皮袋有形爲累，古錦囊無句可收。拾穗翁饑歌不輟，散花人黠去難留。荒村不辦肩輿者，未害先生策杖游。
七十四吟十首  其五 劉克莊
養生之說要形勞，井臼何須晚自操。齒豁未須煩祝鯁，臂攣殊不礙持螯。除驅病祟無靈劑，禆補脾神頼老饕。尚有一襟哀郢淚，久疎夜飲省春遨。
七十四吟十首  其六 劉克莊
翠華未可議時巡，自古安危繫重臣。聞說紫巖親督戰，孰云赤壁後無人。諸公盡作鑽天令，老子重爲擊壤民。萬里陰霾冰霰合，一通露布挽迴春。
七十四吟十首  其七 劉克莊
黠兒蒙蔽聚羣陰，豈料雲收杲日臨。壞證遺憂與宗社，捷書分喜到山林。擎天畢竟還高手，偃月從初謬用心。客自京師傳吉語，放歌不覺有和音。
七十四吟十首  其八 劉克莊
戍邕潰卒導蕃夷，聞說衡湘被禍奇。羣盜忍殘勝業柏，六丁應護中興碑。赭君山木渠何罪，招國殤魂鬼亦悲。早晚嶽雲俱汛掃，挽天河水洗瘡痍。
七十四吟十首  其九 劉克莊
遊戲人間又一年，非儒非佛復非仙。歷官甘出倚相後，序齒叨居絳老先。世難見花常濺淚，時平逢麴亦流涎。無端風月相勾引，不是先生愛放顛。
七十四吟十首  其一○ 劉克莊
提鼇批鳳霎時榮，身與浮名孰重輕。摩詰已爲病居士，伯倫終是大先生。彼拳雞肋恃朝氣，此把蟹螯猶宿酲。未必頹然真茗艼，老人羞共少年爭。
送伯紀禮部造朝兼簡息菴二首  其一 劉克莊
傳聞東澗拜南宮，朝野皆忻泰道通。不比唐家超子厚，壹如元祐起坡公。官箴健論猶當續，雪月浮文不必工。十載帝城無點墨，有懷難託北飛鴻。
送伯紀禮部造朝兼簡息菴二首  其二 劉克莊
謝遣弓旌久掩關，十年坐閲幾蒲團。老臣憊不堪將橐，丞相嗔因乞挂冠。廟算渾如孤注賭，林栖未保一枝安。暮雲萬疊江閩遠，相見除非插羽翰。
居厚弟和七十四吟再賦  其一 劉克莊
用世文章莫太高，空言詎有補絲毫。呼來誰遣批黄敕，謫去何須著錦袍。齒耋自應陪九老，詩低不足列三豪。僕家夢得無標致，愛說玄都觀裏桃。
居厚弟和七十四吟再賦  其二 劉克莊
聞說朝家念履簪，朵頤安肯學羊斟。批塗曾舉詞臣職，芹曝終懷野老心。曉鏡鬢鬚難染摘，夜檠手口尚披吟。世間蚓竅更鳴和，未識王孫半嶺音。
居厚弟和七十四吟再賦  其三 劉克莊
久拋弓冶作耕夫，故步人猶記鐵爐。已老安能歌競病，從初不合識之無。房帷那復伶玄妾，部曲惟餘穎士奴。春暖小車時一出，絕勝朝士典西湖。
居厚弟和七十四吟再賦  其四 劉克莊
麾下偏裨盡拜侯，執俘已漆月氐頭。飲江馬去黄旗捷，巢幕烏來黑眚收。上不解衣常北顧，公宜歸衮勿東留。幾時四野狼烟息，爛醉花間秉燭遊。
居厚弟和七十四吟再賦  其五 劉克莊
曾厭承明儤直勞，中宵麻卷攬衣操。退閑久已袖雙手，老懶渠能注二螯。雲水生涯今易足，人天供養昔非饕。三家村未聞戎捷，但見樗翁又出遨。
居厚弟和七十四吟再賦  其六 劉克莊
列城若箇是張巡，拊髀方思志義臣。懷印綬亡多委郡，援鍪弧死更無人。肆雞竿赦還遷客，出褭蹄金聚散民。待得玄冥解嚴了，東皇太乙又行春。
居厚弟和七十四吟再賦  其七 劉克莊
光堯倉卒幸山陰，或者譌傳蹕再臨。長算决於春思殿，捷書來自殺胡林。奔逃尤甚騎豬窘，懲創從前飲馬心。强作凱歌殊下俚，不如商頌有遺音。
居厚弟和七十四吟再賦  其八 劉克莊
雪埋磴道古壇夷，疇昔茲遊境絕奇。石上猶存周故轍，山尖難訪禹殘碑。雲開天柱峯雖出，血作陳清水可悲。帝賞戰功無吝色，定分寶枕療金痍。
居厚弟和七十四吟再賦  其九 劉克莊
占斷溪山不紀年，俗開謗道是獃仙。馬遲甘殿他人後，棋劣常輸敵手先。饑咬菜根美熊掌，窮燒柏子當龍涎。可憐陳竇無精識，欲以繩維大厦顛。
居厚弟和七十四吟再賦  其一○ 劉克莊
得喪傍觀有悴榮，此翁勘破一毫輕。讌披香殿猶前日，出大槐宮已隔生。未許季咸覘老態，旋呼伯雅解春酲。不知觸氏并蠻氏，勝負元因底事爭。
景定初元即事十首  其一 劉克莊
祲掃青山峽，功高赤壁磯。只宜奉頭竄，莫待剖羓歸。
景定初元即事十首  其二 劉克莊
糲食憂民瘠，茅廬念士寒。一生憐此老，錯把兩眉攢。
景定初元即事十首  其三 劉克莊
諸老雲臺上，人人畫一籌。奈何令退士，長抱杞人憂。
景定初元即事十首  其四 劉克莊
昨朝捷旗至，明日警書馳。避殿猶如故，來庭定幾時。
景定初元即事十首  其五 劉克莊
臣繇賀捷表，臣結中興碑。亙古雄辭在，於今老學誰。
景定初元即事十首  其六 劉克莊
客駭蒙倛面，兒扶痀瘻身。有時臨鏡問，此老是何人。
景定初元即事十首  其七 劉克莊
溪水拍浮滿，野花紅白多。老夫被牽率，信步出雞窠。
景定初元即事十首  其八 劉克莊
飲狂插紅杏，醉倒藉蒼苔。董子窺園出，龐公上塚迴。
景定初元即事十首  其九 劉克莊
邕題碑板富，郊因詩句窮。濡毫乏精婢，隨馬有奚童。
景定初元即事十首  其一○ 劉克莊
倦攬今書尺，時將晉帖看。殷生與宰相，一體問平安。
送延平張生歸南溪 劉克莊
問訊南溪水，韓張泛幾迴。侍郎何處在，司業有孫來。
挽翁仲山常卿二首  其一 劉克莊
進由孤士列華簪，曾對薰風和舜琴。資善禮行貂豎肅，議郎疏出馬羣瘖。畿民猶說張京兆，宮媛皆知李翰林。麾去招來關氣數，浩穹於此本無心。
挽翁仲山常卿二首  其二 劉克莊
昔駕輶軒忝外臺，愛文學掾有高才。曾留太白論文去，亦辱奇章贄卷來。玉樹枝成終古訣，紫薇花對別人開。時危國蹙英賢夭，空撚霜髭賦八哀。
挽參與蔡公三首  其一 劉克莊
蔡公遂委篤，朝野共歔欷。子不稅冕去，王將以衮歸。風濤如此急，人物眇然稀。自古難全傳，今無一可譏。
挽參與蔡公三首  其二 劉克莊
磊落多奇節，源流自父師。力扶舉幡士，顯拒賣珠兒。無復金甌覆，空令玉鉞悲。太常誰議謚，可不采吾詩。
挽參與蔡公三首  其三 劉克莊
昔任高陽里，登堂執束脩。深知二郎故，曾接兩翁游。面棘新班峻，然藜舊話休。空藏笥中帖，世世寶銀鈎。
贈術者施元龍 劉克莊
信上多人物，華宗譜最蕃。遥遥忘世胄，僕僕傍誰門。眼毒偏奇中，心靈每預言。禿翁無阿堵，何以贈南轅。
題孫母陳孺人墓誌 劉克莊
誨子如陶母，持身比伯姬。携扶同出峽，僑寄未還枝。阡有時而表，魂無所不之。一端差慰意，徐字與楊碑。
讀陳湯傳 劉克莊
短後衣裝腰寶刀，空言無實世滔滔。掉齊虜舌何其易，斬郅支頭豈不豪。異代武夫猶奪氣，當時文吏苦吹毛。漢廷誰是持衡者，只罪邀功不賞勞。
書事十首  其一 劉克莊
幼作淳熙版籍民，老逢景定改元新。殘年且盡杯中物，他日誰澆柏下人。長鑱谷中忙斸雪，小車花外徧尋春。吾評子美饑寒態，不似堯夫快活身。
書事十首  其二 劉克莊
罪己綸言徧九州，桑榆雖晚尚堪收。下山東詔爭扶聽，讀奉天書有淚流。加霍嫖姚冠軍號，拜車丞相富民侯。崆峒麥熟無人刈，何日王師且少休。
書事十首  其三 劉克莊
天塹猶艱限臭夷，江邊蚌鷸久相持。昔珠簾閣俱清野，今琵琶亭亦浚池。戶萬八千封作麽，計三十六走安之。平生師慕堯夫者，老去無端也皺眉。
書事十首  其四 劉克莊
生長承平玩細娛，變興倉卒不支吾。輕裘太守拋鈴下，寶玦郎君泣路隅。諜報長驅殊未覺，經書大去可勝誅。世間果有桃源否，千載無人更問途。
書事十首  其五 劉克莊
旦旦尋斤傑木衰，艱危深動聽鼙思。賜龍墀對詢韜畧，復雁門踦建義旗。古有轝迎聾主簿，今誰卧載臏軍師。不應在野無賢雋，林密山深世未知。
書事十首  其六 劉克莊
魁柄推移偶屬渠，可堪一擲付狂疏。文中子處無熏染，桑大夫邊竊緒餘。癡物汝爲何等相，纖兒吾惜好家居。時人悞把朱崖比，若比朱崖儘欠書。
書事十首  其七 劉克莊
不知邊信近何如，但見朝朝發虎符。河北幾於九節度，漠南奚止五單于。黑天肥瘞猶存孽，紅賊巢荒尚有雛。安得四方皆猛士，旄頭掃盡一塵無。
書事十首  其八 劉克莊
晉士材疏辯舌優，俗雖虛誕尚清脩。可容卿等數百輩，亦過江來第一流。元老縱然揮玉麈，七賢已有執牙籌。後來靈寶真兒態，書畫惟憑奪與偷。
書事十首  其九 劉克莊
戰鼙非起自漁陽，到寇皆由偃月堂。相國裘雖來賀捷，蚩尤旗尚未收芒。厨車古有刑都市，寶劍今誰請尚方。莫倚聖朝家法恕，前盧後蔡亦投荒。
書事十首  其一○ 劉克莊
漢重貂璫鼎軸輕，力扶弱勢頼公卿。劾侯常侍如張□，訟石中書有更生。伺夜九頭猶作祟，過時百舌未收聲。虞廷可是無儀鳳，底事相看噤不鳴。
錄顔魯公事 劉克莊
世亂朝危節少全，魯公大義薄雲天。憫忠親以舌舐血，駡賊尸猶爪透拳。曾餌仙丹元不死，求容鬼質豈其然。郎君自有翹材客，焉識堂堂父執賢。
挽史館資政木石尢公三首  其一 劉克莊
往年羣玉頂，典領偶然同。我去如廷秀，君來似放翁。周聃駕牛出，魯叟感麟逢。縱有招魂些，誰爲寄浙中。
挽史館資政木石尢公三首  其二 劉克莊
雖云鈎二府，終未到頭聽。密勿多中赤，淹留了汗青。讒能離主眷，史果有天刑。太息崇儒世，申公不在廷。
挽史館資政木石尢公三首  其三 劉克莊
歷代名書畫，中原古鼎彝。不教蕭翼看，常怕米顛知。此物空盈笈，何人與掌匙。貴無它嗜好，焉用太清爲。
贈崇安劉相士 劉克莊
向來種花地，曾與五夫鄰。有客我同姓，見君如故人。赤身窮至骨，碧眼妙通神。且問兩元老，何時定秉鈞。
得江西報六言十首  其一 劉克莊
大江已浪頭白，中原未棗兒紅。折北不愁春水，吠南何必秋風。
得江西報六言十首  其二 劉克莊
巧發過如蠆毒，困鬭尤防獸窮。老种有騎河語，小姚無劫寨功。
得江西報六言十首  其三 劉克莊
師整亦勁敵也，將能彼有人焉。國老可當十萬，兒輩止消八千。
得江西報六言十首  其四 劉克莊
石天祠有烟焰，游帷觀亦腥膻。小龍子入於海，老仙翁飛上天。
得江西報六言十首  其五 劉克莊
金騎越天塹至，水犀破雪浪迴。兒單于鳴鏑走，父令公免胄來。
得江西報六言十首  其六 劉克莊
□弓已耕甫里，雙旄昔牧宜春。虎過有殘聚落，鶴歸無舊人民。
得江西報六言十首  其七 劉克莊
典午無蜀可也，孫氏畫江守之。輕裘緩带自若，拔刀斫案不疑。
得江西報六言十首  其八 劉克莊
羋姓公子哀郢，黍離大夫憫周。杜云野老潜哭，谷謂寒儒浪愁。
得江西報六言十首  其九 劉克莊
四野有農復業，三邊無虜游魂。作烘虱詩和友，把相牛經教孫。
得江西報六言十首  其一○ 劉克莊
但見盈城盈野，誰能去食去兵。山東河北捲土，江右湖南失耕。
清明 劉克莊
挾彈飛觥迹已陳，賞心事去負芳辰。數經風雨花尤厄，試說關山柳亦顰。人到蒼皤方覺老，天無紅綠不成春。近來未有池塘夢，誰道先生意尚新。
嘲柳花 劉克莊
吹去飛來似有情，禁烟時節徧春城。比氈鋪徑何其窶，擬雪因風得許清。閲武活殘兒命薄，章臺走倦尹才輕。滿池無處看金鯽，閑猗朱闌聽唼聲。
擷陽阡二首  其一 劉克莊
無論晴及雨，歲歲到寒原。下馬陵如故，書麟筆不存。心燈長在世，諫笏尚傳孫。毫髮皆翁賜，難忘罔極恩。
擷陽阡二首  其二 劉克莊
特起雖名世，相承必象賢。亦嘗紬石室，終莫續銅川。頗覺卿慙長，徒知物本元。此生甘寂寂，白首抱遺編。
寒食 劉克莊
聞道江鄉吹戰塵，叵堪鼙皷震于鄰。荒城少有飛花處，高塚多無擘紙人。沙塞榆枯難取火，玉關柳少化爲薪。遥知玉座焦勞處，閑却龍舟閣水濱。
海棠七首  其一 劉克莊
蜀女羞施粉，輕裝愛淡紅。抹塗尚年少，膏沐爲誰容。
海棠七首  其二 劉克莊
范公蜀西曲，陸老劍南詩。子美渠曾道，淵材輩豈知。
海棠七首  其三 劉克莊
莫惜千銀燭，頻添兩玉瓶。不須擂羯鼓，花睡未曾醒。
海棠七首  其四 劉克莊
一種穠纖態，三郎未必知。浪將妃子比，妃子太濃肥。
海棠七首  其五 劉克莊
神女漂紅者，顛姨發赤然。年年吹洗了，未必恕今年。
海棠七首  其六 劉克莊
恰見如丹粒，俄驚似紫綿。山翁無供帳，只就落花眠。
海棠七首  其七 劉克莊
地行臣耄矣，稽首告天公。藉草千場醉，留花十日紅。
送金仙玢上人主講隆壽院 劉克莊
昔委荆榛誰起廢，今增輪奐不爲奢。微神通力營經藏，須海潮音轉法華。况有緊幫王打供，豈無長者子傾家。此行非作衣鉢計，饒益尤多等算沙。
久雨 劉克莊
晴旭常難保，春寒未易禁。鋒交馬旋濘，室毀燕巢林。民望兵如雨，人言潦屬陰。何當抉雲霧，放出太陽臨。
漁村林太淵相訪 劉克莊
不但親傳亦鮑參，妙年青乃過於藍。一斑昔已窺而見，三顧吾何德以堪。之子鳳兮真有種，汝曹犢耳可無慙。自嫌老病難留客，只伴樗翁數刻談。
竹溪痔後齒痛小詩問訊 劉克莊
天壽斯文嘿護持，區區二豎莫兒嬉。炊糜足以留佳客，啖麵賢於聘上醫。渴見紫芝常入夢，共游黄蘗屢愆期。溪邊雨過春泥滑，借問門前裹飯誰。
臨江使君陳華叟哀詩二首  其一 劉克莊
衆聞鳴鏑驚麕散，獨奮空拳躍馬迎。嚼齒駡聲殊未絕，歸元血面尚如生。睢陽合祀無南八，河北諸城有杲卿。可惜援師來已晚，當時巷戰只州兵。
臨江使君陳華叟哀詩二首  其二 劉克莊
去歲相過寂寞濱，心如符券迹參辰。骨香萬死何曾腐，膝屈千生不復伸。哀仲行詩誰續古，補中丞傳豈無人。短歌雖愧招魂作，或可留傳達史臣。
挽方揭陽內子一首 劉克莊
雌燕營巢切，鳴鳩愛子均。荆練孟光飾，玉雪敬姜身。女史無其匹，宗姬有若人。里中多作誄，何况忝朱陳。
挽貢士方清卿 劉克莊
矯俗非崖異，誅姦似刻深。世無愛才意，天有不平心。陋巷貧猶樂，孤墳死尚吟。絕憐蔚宗史，未及共研尋。
六言二首贈月蓬道人  其一 劉克莊
我與蒙倛相類，君似季咸而非。老子曾傳口訣，道人勿洩天機。
六言二首贈月蓬道人  其二 劉克莊
希夷所見良是，麻衣之說未然。幾人能急流退，這漢即平地仙。
題畫二首  其一 劉克莊
奮雄何勇猛，取履若兒童。眇是沙中帝，不如圯上翁。
題畫二首  其二 劉克莊
絕頂風吹酒，中流浪駭舟。參軍顛落帽，處士悔科頭。
有感 劉克莊
蹕移退保一隅偏，幅裂纔餘半體全。恰見測圭營洛邑，忍看披髮祭伊川。胡行如鬼無逃地，帝剖爲羓得罪天。直待健兒歸洗甲，補還幾覺北窗眠。
得池陽書 劉克莊
出門一步即天涯，何况迢迢隔九華。汝性慧於靈照□，翁年高似木蘭爺。帛書寄遠□□□，□□無憑□□差。嫁與官人成底事，荆釵只合偶田家。
挽羅慶元 劉克莊
昔與先君子，同時宰建溪。晚看康樂鳳，亦割武城雞。幼嗣萊妻立，新阡樂令遺。傷心埋玉早，□□遠難携。
送徐平父往水南 劉克莊
東漢高士後，晚唐先輩家。聚螢十年讀，中鵠一毫差。昔有人還贄，今無佛雨花。水南士淵藪，彈鋏不須嗟。
挽朱丞一首 劉克莊
伯厚漢人推雅操，慶餘唐世擅詩盟。辭家東走先□□，奉對南廊晚策名。昨日庭移二松種，幾時墳有一芝生。遥知靈鷲山邊路，烟慘雲愁薤露聲。
送顔□之清漳六言三首  其一 劉克莊
與人尤嚴師友，名世不在文章。既是來從顔巷，如何去傍劉牆。
送顔□之清漳六言三首  其二 劉克莊
清漳古佛竺國，尚書令魯郡公。始信十年夜讀，不如明月春風。
送顔□之清漳六言三首  其三 劉克莊
昔有華陽真逸，今惟員嶠老仙。懸弧小余□歲，拈花先我兩年。
送魏錄事 劉克莊
君去民稱頌，吾州錄事廉。平心决蠻觸，恕筆讞髠鉗。守法仁人勇，持身處女嚴。城中旗榜盛，不欠惡詩拈。
題竹溪近藁二首  其一 劉克莊
□上翁新授□□，□□字字費精研。韓嬰豈敢爲□□，郭象安能□□□。曾是嘔心多警語，或疑枕膝有奇傳。溪□□僻□□□，何日真乘入剡船。
題竹溪近藁二首  其二 劉克莊
□□久讓□□□，□□牆低怯淺攻。白敏居常嘲杜甫，愈謙自說效盧仝。三千首探驪頷寶，九萬里摶鵬背風。欲往從之翅羽短，碧天無際海連空。
平舟場□□□□□□爲郡人劉某言某有客曰玉□□□□□□一再班荆語而別余贈以二詩□□今□□有盧繩孫貢士過門余倒屣□□□□□平舟者乃其翁也 劉克莊
無正文。
葵霍□□□□□□小詩還贄 劉克莊
州牧有佳客，□□□□□。愛吟老叉句，猶記照隣文。□□□□□，□□□□□。吾無恤孤力，懷舊意空勤。
□□□□次竹溪韵 劉克莊
□□□□□□□，拂塵猶認壁間題。于何林叟自拾□，却遣□□□□□。白也新詩追鮑庾，遷之自敘本重黎。不知□□□□□，□在牛欄更向西。
采荔二絕  其一 劉克莊
日三百顆沃饞涎，肘後丹方勿浪傳。晚與放翁爭曠達，荔枝顛向海棠顛。
采荔二絕  其二 劉克莊
思蓴羹豉辭京洛，爲海棠花客劍川。帝憫後村翁老病，即家除拜荔枝仙。
和族兄計院二首  其一 劉克莊
□□雖存闕北王，君公已隠牆東□。□□□□□□□，□下首陽誰拙工。兄健享年過壽□，□□□□□□蓬。客嘲賓戲都休管，雙耳新來漸□□。
和族兄計院二首  其二 劉克莊
疇昔曾賡殿閣凉，君恩重管舊□□。□□□□□□誚，賀八惟宜道士裝。社裏戴花□□□，□□□□□差彊。摩挲壁記懷今昔，□□□□□□□。
次韵竹溪 劉克莊
剝啄誰歟沒膝泥，斜封□□□□□。□□□□□□□，猶勝□來僅糝□。□□□□□□□，□□□□□□黎。暮年不記蓬萊路，□□□□□□□。
竹溪除司封郎中走筆賀 劉克莊
猶記摛毫侍玉除，溪傍□□□□□。□□□□□□久，白首馮唐顧問初。□□□□□□□，□□□□□無書。不應更作含色香，□□□□□□□。
送仲晦徐監丞 劉克莊
曩歲屢嗟蕭補郡，此行稍喜□居中。□□□□□□□，清議從來在澤宮。未必諸生無郭泰，□□□□□□□。遥知共起淹中蕝，不必畦間拾穗翁。
被旨趣行和計院兄韻  其一 劉克莊
耄耋即今同隊少，宗盟於我數年加。陳根尚□□□□，新咏真堪續棣華。狂老監猶能嗜酒，□□□□□生花。何時手板抽還了，杖履追隨莫去家。
被旨趣行和計院兄韻  其二 劉克莊
李邕眉宇誤人看，敢□□□□□翰。此去□□□□□，向來上雍從和鑾。□□□□如前夢，烏不相尋待歲寒。臨□□□開酒禁，人間不似醉鄉寬。
行期一首 劉克莊
□□同登市駿臺，柳邊花底早朝迴。仕如枘鑿難投合，身幾麾招老去來。近師曠傍吾豈敢，居枚叟右衆應猜。暮年怕與家山別，門外弓旌莫苦催。
挽柳齋陳公四首  其一 劉克莊
夾輔曾調鼎，分憂屢建牙。虜猶聞范老，盜亦說宗爺。公晚參黄蘗，人癡望白麻。臨歧却葷茹，應怕念頭差。
挽柳齋陳公四首  其二 劉克莊
已老烏衣巷，何心虎節門。予寧無可毀，公尚有流言。客散翹材館，樵窺獨樂園。空留殿後者，頭白賦招魂。
挽柳齋陳公四首  其三 劉克莊
昔有羆當道，今無雀可羅。憗遺公已矣，殄瘁國如何。末句拈花笑，前知曳杖歌。晚交惟趙子，曾作誄文麽。
挽柳齋陳公四首  其四 劉克莊
受學龍圖老，于今五十春。常爲驚坐客，不比掃門人。薦我煩金口，酬公盍漆身。自憐雙鬢禿，扶憊演恩新。
酬凈慈綱上人三首  其一 劉克莊
參寥燈一點，不審是誰傳。晚識綱書記，元來在汝邊。
酬凈慈綱上人三首  其二 劉克莊
和靖肘後訣，不曾埋土中。煩師試尋看，尋得報衰翁。
酬凈慈綱上人三首  其三 劉克莊
社友携詩訪，憐予滿面塵。么么今出局，不是社中人。
挽閩漕章吏部二首  其一 劉克莊
邂逅曾傾蓋，殷勤許製鈴。榮枯一炊黍，聚散兩浮萍。方喜占郎宿，俄驚隕使星。遥知華表路，新種短松青。
挽閩漕章吏部二首  其二 劉克莊
昔我如冰冷，惟公獨歲寒。杯難洗馬鬣，篋尚寶龍團。吟筆兄誰和，調琴予忍彈。蟇陵百餘里，欲往愧衰殘。
洛浦善先長老贈詩自方無本惠勤答詩二首  其一 劉克莊
安知先長老，不是昔勤公。爾有五七字，今無六一翁。
洛浦善先長老贈詩自方無本惠勤答詩二首  其二 劉克莊
入佛名無本，歸儒字浪仙。韓公雖稍黠，不曉句參禪。
答番昜使君胡直院二首  其一 劉克莊
老欠人書債，惟公幸恕之。不逢斲窗處，即值攬衣時。膽薄書行詔，才慳倚閤詩。自憐雙鬢禿，猶忝屬車隨。
答番昜使君胡直院二首  其二 劉克莊
久別番君國，山川遠間之。惟應殘夢裏，壹似舊游時。方草淮南詔，難酬渭北詩。都忘今契闊，但記昔追隨。
壬戌首春十九日鎖宿玉堂四絕  其一 劉克莊
無情蓮炬剪將殘，有樣葫蘆畫不難。盡笑翰林麻草拙，誰知老子布衾寒。
壬戌首春十九日鎖宿玉堂四絕  其二 劉克莊
十年前已卜菟裘，老戀君軒不自由。衰颯禿翁垂八十，四更燭下作蠅頭。
壬戌首春十九日鎖宿玉堂四絕  其三 劉克莊
秀師罪我當犁舌，賀母嗔兒欲吐心。老去未償文字債，始知前世業緣深。
壬戌首春十九日鎖宿玉堂四絕  其四 劉克莊
搯腎搜腸極苦辛，先賢曾嘆費精神。瓣香重發來生願，世世無爲識字人。
二月二十日再鎖宿四絕  其一 劉克莊
角門閉了曉方開，坐撚霜髭盡雪灰。縱有浩然堪共直，法嚴不敢喚渠來。
二月二十日再鎖宿四絕  其二 劉克莊
憶昔初寒已拂衣，當時曾悔出山非。而今老去都忘了，開盡荼梅尚未歸。
二月二十日再鎖宿四絕  其三 劉克莊
才薄何堪草兩麻，封題進了鼓三撾。平明掣鎖無公事，閑看金魚嚥落花。
二月二十日再鎖宿四絕  其四 劉克莊
上水船須寸寸挨，摩挲空腹愧非才。熱瞞舍下癡兒女，道是先生視草來。
送鄧侍郎 劉克莊
追陪豹尾恰踰年，劉叟安能望鄧先。聖主憂賢勤召對，諸公祖道羨登仙。降庚寅歲雖相似，雌甲辰旬守自憐。風雨滿天春水闊，不知若箇是君船。
三月二日被命祈晴上天竺舟中得六絕句  其一 劉克莊
手寫八詩寄，耳聾三日驚。何須論句法，年自讓吾兄。
三月二日被命祈晴上天竺舟中得六絕句  其二 劉克莊
浪說無文字，楞伽面壁看。元來有懷挾，一世被麤瞞。
三月二日被命祈晴上天竺舟中得六絕句  其三 劉克莊
無盡談空學，縱橫膽似天。如何兜率說，不肯許他禪。
三月二日被命祈晴上天竺舟中得六絕句  其四 劉克莊
寥昔十年字，新今百八篇。男兒自傳世，何必託彼傳。
三月二日被命祈晴上天竺舟中得六絕句  其五 劉克莊
僧句多枯槁，舟公錦繡堆。如何涉吾地，咄咄逼人來。
三月二日被命祈晴上天竺舟中得六絕句  其六 劉克莊
勤本小家數，韓歐大秀才。二公需作料，勾入集中來。
恭和御製進讀唐鑑徹章詩 劉克莊
考詳往事炳蓍龜，精論微言訓戒垂。度贊元和中興業，徵開貞觀太平基。覽披賢似銅爲鑑，顧問謙然木就規。孤遠諛儒叨執卷，白頭兩和緝熙詩。
進讀唐鑑徹章謝恩唐律一首二十韻 劉克莊
勛華嗟已遠，最近莫如唐。祖禹忠於宋，云周監有商。雖然張萬目，終未立三綱。貞觀初勤恤，開元未怠荒。錄忘曲江獻，鏡惜鄭公亡。節鎮私齋鉞，兵權假貴璫。甫聞平夏蜀，尋又失河湟。歷歷前朝事，惓惓治世防。幾年藏秘府，一日進華光。主聖勤稽古，臣愚值徹章。重瞳悉該貫，吶舌愧精詳。前接夔龍武，後陪鵷鷺行。舜歌奎宿燦，鎬宴木天凉。鳳夸分新焙，魚鬚出尚方。玉驄五花白，寶带萬釘黄。內醖霑宣勸，朝衣惹御香。染濡乏才藻，賡載仰明良。拔擢由民伍，推遷侍帝旁。榮猶戀旃厦，憊不任簪裳。尚念申公老，非如賀監狂。
恭和御製聞喜宴詩 劉克莊
□□□□□□冠，聖世君師自鑄顔。海運而南六月息，辰居于北衆星環。宴開鎬邑升平際，樂奏鈞天縹緲間。慙愧微臣蒙特起，羨他先輩奪標還。
□□長老住寧國光孝寺併題雪磯三絕  其一 劉克莊
去春蒙尹召，曾一泛湖光。和靖應相笑，君房有許忙。
□□長老住寧國光孝寺併題雪磯三絕  其二 劉克莊
占斷一房居，磯邊足釣徒。如何貪出世，亦典了西湖。
□□長老住寧國光孝寺併題雪磯三絕  其三 劉克莊
昔把釣竿垂，今拈拂子揮。磯邊漚鳥問，師出幾時歸。
皇女周漢國端孝公主挽詩二首  其一 劉克莊
孝謹親顔悅，端嚴婦德修。鵲橋猶紀節，鸞扇忽驚秋。魯筆王姬卒，湘弦帝子愁。願言寬聖抱，已返蘂宮游。
皇女周漢國端孝公主挽詩二首  其二 劉克莊
甥館恩通內，妃塋詔卜鄰。來應自仙佛，去尚戀君親。望送龍綃濕，封崇鶴表新。不能秉彤管，羞愧作詞臣。
寄肅翁紫薇 劉克莊
當年臨鏡學施朱，不信人間有彼姝。瞥見內家眉樣別，回看鏡裏是村姑。
過建陽 劉克莊
城郭依稀人物改，橋邊感舊一銷魂。小童子已成黧黑，久寓公惟見子孫。耄矣千絲羞覽鏡，去之三紀尚攀轅。當時手種花無數，問訊而今幾樹存。
無題一首 劉克莊
毫揮萬字思如泉，曾映金蓮讀奏篇。藜杖方燃芸閣上，葉舟忽傍釣臺邊。詩成渭北空相憶，謀寢淮南恐未然。君去吾當從此逝，未知握手定何年。
挽林侍郎二首  其一 劉克莊
端平初偶忝朝班，親見仙枝折廣寒。揭曉名高推虎榜，凌雲賦奏動龍顔。烹桑猶記攻京尹，諫草何妨上史官。膜外浮榮姑勿論，長留公是在人間。
挽林侍郎二首  其二 劉克莊
玉殿龍墀元會日，千官拜舞奉堯樽。問周大老今安在，嘆魯靈光尚獨存。次對職清褒橐從，中書君禿愧□□。自憐洛社歸差晚，舊話無人可共論。
和吳警齋侍郎二首  其一 劉克莊
□□抽得不貲身，慚愧君恩厚老臣。扇障絕勝一青蓋，杖扶安用兩朱輪。門無造請冠裳懶，室有昭回翰墨珍。道是全人吾豈敢，溫公纔做九分人。
和吳警齋侍郎二首  其二 劉克莊
帝憫龍鍾許放還，夢魂尚記侍威顔。難陪貢禹王陽後，猶在申公轅固間。昔領羣仙上蓬島，今爲居士老香山。癡年八十官三品，不欠浮名只欠閑。
挽六二弟二首  其一 劉克莊
嘆惜三良盡，龍鍾一老存。瓜稀悲摘蔓，豆泣惜同根。夢句空遺恨，連床不踐言。奈何令杖者，要絰向寒原。
挽六二弟二首  其二 劉克莊
向來造詣極深醇，土苴浮名貴重身。無愧里中稱正士，有辭地下白先人。大招誰識三號禮，小歛惟消一幅巾。老別親朋猶作惡，可堪白首哭天倫。
送陳郎玉汝赴淮南計幕 劉克莊
臺使方求助，征鞍倍道馳。君懷翁定省，吾念女傷悲。玉塞烽全少，金閨籍未遲。暮年怕離別，計日數歸期。
挽顔尚書二首  其一 劉克莊
憶昨端平際，煩公尹帝京。解絃三輔理，免胄一軍驚。舉國言尊勇，無人議敞輕。如何開濟手，寂寞向佳城。
挽顔尚書二首  其二 劉克莊
昔有顔光祿，依稀即此翁。祖傳孫愈盛，官與姓皆忠。遺訓言猶在，楞伽讀未終。遥知空巷送，笳鼓咽城東。
次韻徐守宴新進士 劉克莊
銀袍鵠立帝當陽，曾看天街馬綴行。一鼓諸君俱作氣，七襄吾老不成章。先賢肯靠三場飽，男子須留百世芳。學取侯家棋埜樣，奏篇日月可爭光。
挽李宜人 劉克莊
上將馳齊幣，元台助麥舟。鄉評榮此母，治命買新丘。夫婿於陵子，郎君定遠侯。嗟予衰甚矣，不及酹原頭。
寄題上饒方氏野堂 劉克莊
尊君曾索野堂吟，忽忽歸舟忘至今。舊有田廬無偃仰，新移花木已幽深。遠書來責訂金諾，拙咏聊酬挂劍心。行盡四方垂八十，始知朝市愧山林。
子真子常餉雙鴛將以五言效顰三首以謝  其一 劉克莊
重重金殿裏，鎖向帝王家。縱得游靈沼，何如睡暖沙。
子真子常餉雙鴛將以五言效顰三首以謝  其二 劉克莊
栖非梧不憇，渴以醴爲漿。回首笑鴟輩，方爭腐鼠忙。
子真子常餉雙鴛將以五言效顰三首以謝  其三 劉克莊
顧影矜毛羽，晴川偶泳游。不知誰打鴨，驚去不回頭。
贈四明余天與 劉克莊
七聚惟莆最僻窮，四明狂客此飄蓬。聖門性命言猶罕，俚俗支干說未通。子術縱高於季主，吾年已老似申公。貧家無處撰車馬，草草搜詩亦欠工。
送鄭甥主龍溪學 劉克莊
去年殿上侍天顔，親見龍墀拜敕還。瓜地我歸耘舊圃，杏林君去主荒壇。春光已過三分二，寒食都無數日間。天氣未佳宜且住，老來不喜聽陽關。
書近事二首  其一 劉克莊
壞局今猶勞聖慮，窮塗自歎失人心。貴曾顓面居金鼎，謫尚於飛戀繡衾。罪大□□□柳下，恩寬許卧古藤陰。殯時惟有青蠅集，此外應無吊客臨。
書近事二首  其二 劉克莊
石衛尉家先沒入，黔婁生處亦誅求。客嘲未悟漫天戲，鬼瞰皆知偃月謀。不許他人分越國，預拚異日去崖州。傍觀莫枉爲酸鼻，鹿死無魂豈有愁。
送勳姪之官嵢峽五言五首  其一 劉克莊
津吏難繩束，灘船易覆翻。能除一方害，不忝二劉孫。
送勳姪之官嵢峽五言五首  其二 劉克莊
李下與瓜田，嫌疑謹未然。先賢監竹木，不食笋多年。
送勳姪之官嵢峽五言五首  其三 劉克莊
襆被囊書去，譏征市與關。姑全藺卿璧，勿買鄭商環。
送勳姪之官嵢峽五言五首  其四 劉克莊
機難下鷗鳥，察至見淵魚。何日抽回去，商人願出塗。
送勳姪之官嵢峽五言五首  其五 劉克莊
太守今元結，論交四十年。汝行勿前却，如在父兄邊。
寄題小孤山二首  其一 劉克莊
鼻祖耳孫同嗜好，買山世世種梅花。直從和靖先生戶，割上寒齋處士家。
寄題小孤山二首  其二 劉克莊
梅花種子無窮盡，和靖何曾占斷休。若向鼻端參得透，孤山不必在杭州。
奉題付珠二首  其一 劉克莊
象罔得來還失了，寒齋拾去閟藏之。臨行此物猶難忍，不付他人付二兒。
奉題付珠二首  其二 劉克莊
初祖西來但指心，大光明藏在胸襟。世間盲漢渾忘却，誤向驪龍頷下尋。
信庵丞相爲余作墨梅二軸謝以小詩 劉克莊
天畀村翁一段奇，發函虹氣貫茅茨。肯移金鼎調元手，爲作玉龍檠雪枝。絕艷從教百花妬，秘藏莫遣六丁知。信庵丞相親分付，麽去花光與補之。
挽長樂王明府 劉克莊
奉常齟齬坐剛腸，月旦評君小奉常。父子相傳似孤竹，越鄞兩處有甘棠。人間夢事一炊熟，宰上埋辭萬丈光。曾識尊公與賢叔，薤歌吟罷意淒涼。
題梁撫幹見一堂 劉克莊
勇歸陶子元非矯，素懶嵇公每不堪。僧賀新堂初見一，友忻舊徑再開三。渠儂去矣涯之北，此士佳哉斗以南。遮莫肯招房□客，老夫或可作同參。
送古爲徐聘君 劉克莊
少君早有箕山志，昔者聞之西澗公。傾盖無堪贈程子，式閭猶記吊林宗。老夫久已植其杖，此士孰能招以弓。耄矣心知難再面，亂山千疊暮雲濃。
梅月爲蚤虱所苦各賦二絕 劉克莊
劣知針粟大，出沒似通靈。不但能膏吻，元來善隠形。
梅月爲蚤虱所苦各賦二絕 蚤 其一 劉克莊
稍出床敷上，忽逃衣縫中。說文真有理，字汝曰跳蟲。
梅月爲蚤虱所苦各賦二絕 蚤 其二 劉克莊
汝圖膏血飽，吾惜體膚傷。景略捫差快，宜師撲不妨。
梅月爲蚤虱所苦各賦二絕 虱 劉克莊
觜利鋒鋩毒，形微膽智麤。延緣司諫領，遊戲相君鬚。
天台楊景清以所進春秋發微示余輒題小詩其後 劉克莊
奏篇久矣徹凝旒，誰信栖栖負笈游。新義書之於簡策，微辭知我者春秋。即今未勸邇英講，他日應煩掌故求。歷數先儒多晚達，前孫明復後康侯。
教授方君孺人劉氏哀詩二首  其一 劉克莊
古昔尊年德，今誰問孝廉。空煩推轂薦，不合相輪尖。郕叟行歌樂，臺卿自誌謙。嗟予老而禿，何以發幽潜。
教授方君孺人劉氏哀詩二首  其二 劉克莊
伯姊真賢婦，閨門行可師。雖從合祔禮，似欠悼亡詩。壁已空遺挂，碑誰補色絲。嗟乎何及矣，托此識余悲。
西齋 劉克莊
西齋殘月上窗扉，猶記挑燈共撚髭。欲見阿連惟有夢，老人無夢亦無詩。
題臨江郭君季韓文卷 劉克莊
二劉三孔蕭條久，直至君家擅俊聲。揮麈舊曾參宿老，吹箎蚤合和諸兄。怪來度度觀詩好，聞說人人有集行。欲薦子虛無氣力，津亭折柳若爲情。
送陳諫議澈赴邊幕二首  其一 劉克莊
出久孟鄰爭吊賀，去遲防墓畢封塋。枕戈肯把棋消夜，落筆皆誇檄愈風。烏幕樂哉賓與主，墨衰行矣孝移忠。江東將相俱人傑，早向明時策駿功。
送陳諫議澈赴邊幕二首  其二 劉克莊
邊郵京遞近如何，警報全稀吉語多。上說君王自神武，下云宰相已安和。子方盛壯宜乘塞，吾迫龍鍾懶出窩。若謁翹材問村叟，爲言顔髮轉蒼皤。
瀾湍送葬一首 劉克莊
幽室朝方閉，禪房夕已虛。反虞兒草草，受吊女呱呱。石小難鎸誌，庵荒少送車。老夫詩與誄，泉下亦知無。
送徐守寺正二首  其一 劉克莊
楳埜先生子象賢，向來心印得單傳。諺云蠟燭真明矣，罰止蒲鞭亦肅然。執贄客多樽有酒，詬租吏少篋無錢。璽書底事催歸急，不許邦人借一年。
送徐守寺正二首  其二 劉克莊
聞道君侯欲解麾，士農攀卧共依依。野人恨作滕民晚，州牧能如結輩稀。雖有荔枝懶包貢，亦無薏苡可囊歸。諸公萬一詢衰朽，爲說羊裘坐釣磯。
送雷宜叔右司追錄 劉克莊
老戀明時未拂衣，留行無勇惜君歸。和於朝喜羣芳聚，減却春因一片飛。壩岸柳禁頻折否，玄都桃恐再來非。東皇太乙方行令，寄語封姨且霽威。
送卓漳州二首  其一 劉克莊
鞾袴偏裨謁，旛花父老迎。跖徒方攫市，結輩忽專城。勤拊無捐瘠，寬征有願耕。遥知南詔路，來往漸通行。
送卓漳州二首  其二 劉克莊
調發煩三郡，跳梁滿四郊。欲平綠林亂，先革白茅包。清晝狐歸穴，和風燕返巢。姑行龔遂策，不必待鋒交。
題王推官應麟詩卷 劉克莊
憶與南宮共說詩，傷心歲晚故人稀。昔如幽谷鶑相友，今作遼天鶴獨飛。絕喜王家生福畤，固應米老有元暉。不須更傍人籬落，名父親傳夜半衣。
問訊竹溪二首  其一 劉克莊
舉子窮通占得失，詞臣進退繫污隆。拾青伊輩俱騰上，飲墨夫誰不熱中。有太學生笑韓子，爲西崑者謗歐公。他時陸氏莊相望，始驗先生造士功。
問訊竹溪二首  其二 劉克莊
幾度書來說乞身，果然跳出軟紅塵。推黄粱枕了無夢，對紫薇花他有人。杜老詩猶懷主相，瞿曇法貴等冤親。竹君樗叟俱强健，天遣相從寂寞濱。
方蒙仲秘書哀詩三首  其一 劉克莊
萬駑駘裏一龍媒，朝發瑶池暮玉臺。介甫尤稱原妙質，資深亦歎軾奇才。席前宣室思渠久，帆近蓬萊作麽回。此去不應重謫墮，海山笙鶴待君來。
方蒙仲秘書哀詩三首  其二 劉克莊
方喜燃藜向石渠，豈知僅擁兩輪朱。非爲郡失好太守，便恐世無行秘書。酒漬雙雞慚薄薄，表論一鶚謾區區。即今交道尤難恃，試問原頭幾素車。
方蒙仲秘書哀詩三首  其三 劉克莊
平生最受魯公知，手簡才翁語極悲。海內奇才都有幾，世間瑞物不多時。君歸上界騎麟去，客過新陵下馬誰。筆禿無花衰久矣，可堪拂拭作銘詩。
聞竹溪得玉局祠二首  其一 劉克莊
溪上人來暮叩關，殷勤一紙報平安。甘泉宿老求閑局，苦縣仙人有廢壇。拜敕定披新紫氅，榜齋應許舊黄冠。冰銜怪得緘題異，自起呼童剪燭看。
聞竹溪得玉局祠二首  其二 劉克莊
諸將時時送捷書，未知西事近何如。劍關昔有豺狼守，焦穫今無玁狁居。全盛海棠多剪伐，久枯廟柏再扶疏。漢家似欠相如檄，豈特殊廷要掃除。
即事 劉克莊
病索人扶乃寢興，高樓咫尺少曾登。思慳惟有吟差長，睡少方知老可憎。榾柮成灰猶凜冽，茅柴似水亦瞢騰。暮年臨履常兢戰，未敢荒唐說葛藤。
挽林新恩君用 劉克莊
汗血早曾空北野，蒼顔晚始對南廊。風雲志懶功名左，月旦評佳意味長。玉鏡相從歸吉兆，錦衣不待拜高堂。吾銘未必堪傳遠，留與賢郎自表岡。
方氏姪女哀詩 劉克莊
少也矜華整，俄而掃艷穠。吾常才道韞，汝竟妻南容。薄味寧蔬素，流芳欠管彤。伯兄與邱嫂，凈土必相逢。
再贈月蓬道人六言二首  其一 劉克莊
謝公早有遠志，陶子晚知昨非。帝允我乞骸疏，汝見吾衡氣機。
再贈月蓬道人六言二首  其二 劉克莊
還笏去矣休矣，加璧其然豈然。人間有癡頑老，天上無愚懵仙。
七十八咏六言十首  其一 劉克莊
大絳縣人五歲，小魯申公二年。楞嚴已難筆受，尚書尚可口傳。
七十八咏六言十首  其二 劉克莊
年八十官三品，酒一斗詩百篇。羽化尸解等耳，宮錦漁簑偶然。
七十八咏六言十首  其三 劉克莊
新貴九遷三接，故交百不一存。老子進爵曰子，小孫娶婦生孫。
七十八咏六言十首  其四 劉克莊
傍人賀我過省，此老矍然失驚。不曾西山納卷，如何南宮奏名。
七十八咏六言十首  其五 劉克莊
早退似見幾者，晚繆可追悔哉。已戴華陽巾去，肯扶靈壽杖來。
七十八咏六言十首  其六 劉克莊
竹林下沈酣者，洛社中起舞人。與籍糟漢通譜，是灌花翁後身。
七十八咏六言十首  其七 劉克莊
紅綠各萌春意，朱紫爭敘年勞。鍾馗七老八大，無人與換藍袍。
七十八咏六言十首  其八 劉克莊
心炎寵辱交戰，骨朽是非乃公。物議糞土伯始，史筆芳馨兩龔。
七十八咏六言十首  其九 劉克莊
慕赤松子辟穀，學黄冠師餐霞。更無半空鸞鶴，何異深山龜蛇。
七十八咏六言十首  其一○ 劉克莊
泛愛親疎平等，任吟古律不拘。武公耄猶戲謔，白公老尚囁嚅。
挽意一徐樞二首  其一 劉克莊
苦言玉座常追憶，堅卧蒲輪未易招。昔喜鳳來韶石奏，今愁鼇去海山摇。覆甌望絕民無福，亡鑑悲深帝輟朝。欲向蟇陵瀝巵酒，荒烟衰草路迢迢。
挽意一徐樞二首  其二 劉克莊
長公宿草幾番春，猶幸天留一潁濱。士欲捧盤定盟主，上看折檻記忠臣。翟門昔有張羅歎，徐墓今無挂劍人。夫子雅言武公謔，尋思一一可書紳。
答王與立上舍 劉克莊
漢唐科目各招延，中者端如拾芥然。明水賦曾拘八韵，大廷策亦限三篇。竊窺古調諧軒律，留取高吟和舜絃。聖代作人添舍法，祝君走馬止三年。
答林祖武 劉克莊
向來思鈍費冥搜，不覺呻吟到白頭。曾與迺翁分雪案，今看吾子突烟樓。晚多借月留雲作，却悔升天入海求。大有英才被詩賺，豈如黄冊取公侯。
春寒一首 劉克莊
撥盡寒灰轉凜然，拋書數息煖丹田。蛩吟近作勝前作，鯨吸今年減去年。薄粥聊糊魯公口，重裘猶聳孟生肩。幾時風日妍和了，亂插山花藉草眠。
挽陳檢□一首 劉克莊
坊表猶元老，郊恩自復齋。美材淹選部，拙宦忤銘臺。尚意冰銜改，安知玉樹埋。吾衰阻臨穴，挽友想餘哀。
首春九日壽溪三絕  其一 劉克莊
隻手經營費拮据，十年栽接稍扶疏。猶嫌檜柏純蒼翠，白白紅紅間數株。
首春九日壽溪三絕  其二 劉克莊
陶子經丘又尋壑，龐公上塚亦携家。可憐春事今年早，落盡桃花落杏花。
首春九日壽溪三絕  其三 劉克莊
渴飲茅柴不計杯，有時跌倒在蒼苔。松風浩蕩俄吹醒，安用龍巾拭吐哉。
題林文之詩卷二首  其一 劉克莊
叔季詞人雜雅哇，喜君詩卷美無瑕。朋儕却走避三舍，句律斬新成一家。肯學小兒烹虱脛，要看大手拔鯨牙。村翁豈敢持衡尺，直爲癡年兩倍加。
題林文之詩卷二首  其二 劉克莊
君豪自合相推遜，吾老猶堪共切磋。有許奇奇并怪怪，直將少少勝多多。風人所作葩而正，治世之音樂以和。他日薰絃要賡載，勿爲處士五噫歌。
送歐陽上舍夢桂 劉克莊
許奉太夫人以往，歐迎大君子而行。無慙當日四門祖，起敬同時六館生。反哺兒憐親老大，將雛翁喜世昇平。劉詩未必如韓筆，聊見臨歧折柳情。
失貓一首 劉克莊
周遭闇室工訶夜，偃息朝簷喜曝晴。𨁝跳似猴難攝伏，縱擒無鼠敢從橫。儂貪夢蝶防閑弛，汝薄魚餐去住輕。赤脚蒼頭俱失察，主君姑息不須驚。
和外弟方遇立春 劉克莊
脫髮紛紛雪滿簪，逢春非復少年心。旋分菜把來窮巷，遥憶花枝滿上林。寒擁絮衣看謁懶，老耽綺語業緣深。竹居東道風光主，乞與甘棠蔽芾陰。
送海豐薛縣尉 劉克莊
境與潮陽接，傳聞盜已平。丁男無轉徙，弧卒有來迎。東作千村急，南官幾箇清。廉材遺訓在，努力繼家聲。
送方善夫赴鷺洲山長二首  其一 劉克莊
奎畫煌煌天上來，遥知繫馬向堂階。官銜怪得清如許，文館雖然冷亦佳。尚論鄉先宜合祀，舊傳潮學各分齋。未應久作諸侯客，帝有薰琴待汝諧。
送方善夫赴鷺洲山長二首  其二 劉克莊
柴門病後少曾開，今日人扶出郭來。君奉潘輿貧亦樂，我貪漢橐老猶獃。明師不患無高弟，大匠何嘗有棄材。若見蓬仙煩問訊，掉頭一去幾時迴。
老病六言十首呈竹溪  其一 劉克莊
賤臣通金閨歲，先帝憑玉几年。韋曲桑麻如舊，茂陵松柏參天。
老病六言十首呈竹溪  其二 劉克莊
恰則垂髫兩髧，俄然攬鏡千絲。昧老聃守黑義，動墨子染白悲。
老病六言十首呈竹溪  其三 劉克莊
昔似子期善聽，今如祈父不聰。怕有學人問話，向道老僧害聾。
老病六言十首呈竹溪  其四 劉克莊
射虱心法未親，讀蠅頭字不真。顧我八十餘老，見公兩三分人。
老病六言十首呈竹溪  其五 劉克莊
存三四齒皆碎，落第二牙尤衰。渠能更斫鯨膾，何不姑食肉糜。
老病六言十首呈竹溪  其六 劉克莊
蕭詧數步聞臭，荀令三日猶香。老子年來鼻塞，不分鮑肆麝房。
老病六言十首呈竹溪  其七 劉克莊
客來怕折枝揖，詔下尚扶杖觀。佩呂翁一瓢易，懸季子六印難。
老病六言十首呈竹溪  其八 劉克莊
七竅豈堪頻鑿，百骸漸覺不仁。若非右臂作字，迺公已是廢人。
老病六言十首呈竹溪  其九 劉克莊
識鄭尚書曳履，嫌高將軍涴靴。難伴小兒上樹，且饒跛子看花。
老病六言十首呈竹溪  其一○ 劉克莊
假合幻軀難靠，夭壽定數孰逃。屈子大招奚益，淵明自挽最高。
竹溪再和余亦再作  其一 劉克莊
帝率耆英入社，攀留窮鬼忘年。華胥國在吾宇，桃花源有別天。
竹溪再和余亦再作  其二 劉克莊
老醜難瞞青鏡，純白不生黑絲。露頂禿鶖堪笑，垂頭病鶴可憐。
竹溪再和余亦再作  其三 劉克莊
海潮音入佛耳，薰風句達帝聰。我已陽喑不語，君無借聽於聾。
竹溪再和余亦再作  其四 劉克莊
薄霧乍舒乍卷，空花是假是真。昔曾有刮膜者，世豈無明眼人。
竹溪再和余亦再作  其五 劉克莊
謹守三緘晚嘿，僅含兩齒早衰。先賢食粥乞米，獃漢炊沙作糜。
竹溪再和余亦再作  其六 劉克莊
紙帳參梅花觀，銅彜炷柏子香。適夢游旃檀國，覺來元在禪房。
竹溪再和余亦再作  其七 劉克莊
竹馬恍曾聚戲，金魚從美外觀。隨柱史青牛易，騎呂仙黄鶴難。
竹溪再和余亦再作  其八 劉克莊
掇英可以忘憂，採薇可以求仁。忙殺遮西日客，愧死攫白晝人。
竹溪再和余亦再作  其九 劉克莊
舍車出郊步屧，繫鞋入院不靴。未妨扶九節杖，似曾踏八花磚。
竹溪再和余亦再作  其一○ 劉克莊
誰能遯而無悶，吾非惡此欲逃。林下寂寂人少，花間纍纍塚高。
寒食清明十首  其一 劉克莊
時節澆松近，人家擘紙歸。但知題墓好，不笑乞墦非。
寒食清明十首  其二 劉克莊
原沉向九泉，推死已千年。有水皆爭渡，無村不禁烟。
寒食清明十首  其三 劉克莊
老人七十八，佳節一百五。丁寧海棠花，更可數日不。
寒食清明十首  其四 劉克莊
唐朝知制誥，多付與詩人。豈有飛花句，虛爲起草臣。
寒食清明十首  其五 劉克莊
當年傳畫燭，帝遣快行□。□□山齋卧，□目自結□。
寒食清明十首  其六 劉克莊
只靠詩娛老，安知病著身。不能繫白日，且可買青春。
寒食清明十首  其七 劉克莊
楊柳堤邊立，荼䕷架下行。不知一遺老，更看幾清明。
寒食清明十首  其八 劉克莊
向來稱閤老，歸去作園翁。鬚髮已華皓，紫薇藥應紅。
寒食清明十首  其九 劉克莊
村酒家家熟，溪船處處通。香山妄分別，學士與誰翁。
寒食清明十首  其一○ 劉克莊
輕薄墜鞭子，清狂謁水生。如何唐老杜，也作麗人行。
春旱忽雨五絕  其一 劉克莊
秧愁晴暴死，花怕雨摧殘。野老非常懼，天公不自安。
春旱忽雨五絕  其二 劉克莊
樂歲何嘗飽，春陰忽又晴。一之其可再，四者每難并。
春旱忽雨五絕  其三 劉克莊
雨似黄流决，雲如黑汁翻。未言豐九扈，已覺飽千村。
春旱忽雨五絕  其四 劉克莊
周匝荒原徧，延緣斷港通。馬鬃渠有力，龍骨爾何功。
春旱忽雨五絕  其五 劉克莊
鮭菜饁耕者，雞豚賽社公。不聞車軋軋，但見鼓鼕鼕。
送居厚弟二首  其一 劉克莊
少日魚同隊，中年雁失群。寧師楚勝舍，不羨洛機雲。春夢謝池草，冰銜漢閤人。向來麾節處，盡說小馮君。
送居厚弟二首  其二 劉克莊
昨日傳修覲，明朝說祝釐。予歸寧悻悻，子去亦遲遲。已草引年疏，重吟聽雨詩。如何無一字，端的報來期。
真珠花 劉克莊
匝地無人管，逢春作意開。得非迴合浦，又似下瑶臺。點點垂鮫淚，纍纍奪蚌胎。主君休愛惜，曾累伏波來。
挽鄭判官 劉克莊
族譜康成裔，先儒穀叔孫。漢廷無表薦，魯壁有書存。蓮幙翻留滯，萱堂廢凊溫。吾衰慙宋玉，不解賦招魂。
紀游十首  其一 劉克莊
倦後入蒲龕，欣時出草庵。偶圓靈照話，亦於善財參。
紀游十首  其二 劉克莊
捫蘿伏虎岩，把釣斬蛟潭。偶有樵夫過，呼來與共談。
紀游十首  其三 劉克莊
昔與二龍友，同尋九鯉祠。百身何可贖，一老偶然遺。
紀游十首  其四 劉克莊
二客如龍虎，同登蟹井顛。吾今成聱叟，渠久作飛仙。